钦定古今图书集成/明伦汇编/闺媛典/第121卷 > 杨居宽继室马氏
## 钦定古今图书集成/明伦汇编/闺媛典/第121卷 > 杨居宽继室马氏

按元明善《节妇马氏传》：“马氏，参知政事杨居宽之继
室，钱塘民家女也。至元十四年，桑葛奏立尚书省，夺
中书机要，又以计倾罢之。先诬居宽等死，没入其帑，
以马氏赐卫士。马氏托狂疾，叫呼遗矢，溺不可近，竟
免侵迫。杨氏阴赎之归，遂削发庐墓，誓死不嫁。后桑
葛败，事得昭雪，而马氏以无子，乞归钱塘养亲，杨氏”
许之。日纺绩给食，凡十有馀年。大德七年十月，乳生
疡，或曰：“当迎医，不尔且危。”马氏曰：“吾寡妇也，宁死此
疾，不可见男子。”竟死，时年四十馀。